ཨེ་ཊི་ལན་ཌར་བཅའ་སྡོད་བྱེད་བཞིན་པའི་བོད་རིགས་ཉུང་ཤས་ཤིག་ལས་མེད་པས།ཆོས་ཚོགས་ཀྱི་ངོས་ནས་རང་ནུས་གང་ཡོད་ཀྱིས་འདི་ལྟའི་ལས་འགུལ་རིགས་གང་འཇོན་གྱིས་བསྒྲུབས་དང་སྒྲུབ་བཞིན་ཡོད་པ་རེད།བོད་ཀྱི་དུས་སྟོན་ལྟ་བུར་མཚོན་ན།ནམ་རྒྱུན་ཆོས་ཚོགས་ནས་ནང་ཆོས་ངོ་སྤྲོད་དང་འབྲེལ་ནས་བོད་ཀྱི་གནས་བབ་ངོ་སྤྲོད་བྱེད་པ་དང་མི་འདྲ་བར།ཨ་རི་བའི་ཕྲུ་གུ་ཚོར་བོད་ཡིག་གི་ཡིག་གཟུགས་འདྲ་མིན་ཐོག་ནས་རང་རང་གི་མིང་འབྲི་སྟངས་སློབ་པ་དང་།དེ་བཞིན་དུ་རྡུལ་ཚོན་གྱི་རི་མོ་འབྲི་ལུགས་སྟབས་བདེ་དེ་འདྲ་སློབ་པ།ད་དུང་འཆམ་འཁྲབ་པ་དང་།བོད་ཀྱི་གཞས་དང་།ཟས་རིགས་སོགས་ངོ་སྤྲོད་བྱེད་པ་བརྒྱུད་ནས།ཁོང་ཚོར་ཡིད་དུ་འོང་བའི་བོད་ཀྱི་རིག་གནས་འདི་ངོ་སྤྲོད་ཅིག་བྱེད་ཐུབ་པར་བརྩོན་གྱིན་ཡོད་པ་རེད།ང་ཚོས་ངོས་ནས་འདི་ལྟར་ངོ་སྤྲོད་ཅིག་བྱས་བཞག་པ་ཡིན་ན།ཁོང་ཚོས་དེ་ལ་དགའ་མོས་ཆེན་པོ་བྱེད་པ་དང་།དེར་མཐུད་ནས་ཡིད་དུ་འོང་བའི་རིག་གཞུང་འདི་ཉིད་ད་ལྟ་རྒྱ་དམར་གྱི་བཙན་གནོན་འོག་ནས་འཇིག་ལ་ཉེ་བ་ཤེས་ཡོང་དུས།རང་བཞིན་གྱིས་བོད་ཀྱི་གནད་དོན་ལ་སེམས་ཚོར་ཡོད་པའི་སྒོ་ནས་རྒྱབ་སྐྱོར་བྱེད་ཀྱིན་འདུགདགེ་བཤེས་ཡེ་ཤེས་ལགས་ཀྱིས་རང་གི་མྱོང་བའི་ཐོག་ནས་དེ་ལྟར་བཤད་བྱུང་།